Federally Administered Tribal Areas
Federally Administered Tribal Areas, FATA, område i NV-Pakistan, ca. 5,6 mio. indb. (2008); hovedby Landi Kotal. Området ligger imellem den sydlige del af North-West Frontier Province og Afghanistan, og omfatter bl.a. Waziristan. FATA er i teorien administreret af forbundsregeringen, men reelt ligger magten hos ældsteråd i stammerne. Efter USA’s angreb på Afghanistan i 2001, som væltede Taleban-regimet i dette land, er det lykkedes for lokale Taleban-grupper reelt at overtage magten i dele af området. Forbundsregeringen har indsat tropper i forsøg på at nedkæmpe Taleban, men det har vist sig vanskeligt i det uvejsomme terræn.